45. ΝΟΜΟΘΕΤ. ΔΙΑΤΑΓΜΑ υπ’ αριθ. 202 της 9/12 Ιουν. 1969 (ΦΕΚ Α΄ 110) Περί συστάσεως Διευθύνσεως Τιμολογίων παρά τω Εμπορικώ και Βιομηχανικώ Επιμελητηρίω Αθηνών και οργανώσεως αυτής. Άρθρ.1.-Η παρά τω Εμπορικώ και Βιομηχανικώ Επιμελητηρίω Αθηνών συσταθείσα Υπηρεσία Ελέγχου Τιμολογίων βάσει των υπ’ αριθ. α)21355/53 αποφάσεως του Συμβουλίου Εξωτερικού Εμπορίου και β)23798/53 αποφάσεως του Υπουργού Εμπορίου, αίτινες εκυρώθησαν δια του Ν.Δ. 2609/1953 «περί ελέγχου των τιμών των εισαγομένων και εξαγομένων ειδών», καθίσταται εφεξής Διεύθυνσις Τιμολογίων περιλαμβάνουσα τέσσερα τμήματα. Προς στελέχωσιν της Διευθύνσεως ταύτης αυξάνονται αι παρά τω Εμπορικώ και Βιομηχανικώ Επιμελητηρίω Αθηνών θέσεις των υπαλλήλων Α΄ Κατηγορίας, κατά μίαν επί βαθμοίς 3ω-2ω και κατά τέσσαρας επί βαθμοίς 5ω-4ω. Η Διεύθυνσις αύτη έχει και εφεξής τας αρμοδιότητας τας καθοριζομένας υπό των μέχρι τούδε κειμένων διατάξεων λειτουργεί δε υπό την εποπτείαν την καθοριζομένην εν τη υπ’ αριθ. 21355/1953 αποφάσει του Συμβουλίου Εξωτερικού Εμπορίου. Άρθρ.2.-1.Κατά την πρώτην εφαρμογήν του παρόντος Νόμου η πλήρωσις των εν τω προηγουμένω άρθρω θέσεων διενεργείται κατά παρέκκλισιν από των περί ορίου ηλικίας εισόδου και πάσης άλλης αντιθέτου διατάξεως δι’ απ’ ευθείας διορισμού, εις μεν την επί βαθμοίς 3ω-2ω θέσιν εκ των ήδη υπαλλήλων του Επιμελητηρίου των υπηρετούντων ή υπηρετησάντων τουλάχιστον επί 10ετίαν, έστω και επί προσκαίρω κατά τας διατάξεις του Ν.Δ. 2609/53 σχέσει, εις την αναγομένην εις Διεύθυνσιν Υπηρεσίαν και ασχέτως κατηγορίας εις ην ανήκουσιν, και σχέσεως υφ’ ην απασχολούνται, εφ’ όσον έχουσιν εξιδιασμένην πείραν εις τον έλεγχον των τιμών, απολυτήριον σχολείου Μέσης Εκπαιδεύσεως και πλήρη γνώσιν των γλωσσών Αγγλικής, Γαλλικής και Ιταλικής, εις δε τας λοιπάς θέσεις εκ των ήδη υπαλλήλων του Επιμελητηρίου των υπηρετούντων η υπηρετησάντων τουλάχιστον επί 8ετίαν υπό τους αυτούς ως άνω όρους και προϋποθέσεις εις την αυτήν υπηρεσίαν, εφ’ όσον ούτοι διαθέτουν ικανήν πείραν εις τον έλεγχον των τιμών, απολυτήριον σχολείου Μέσης Εκπαιδεύσεως και επαρκή γνώσιν της Αγγλικής ή Γαλλικής ή Γερμανικής ή Ιταλικής γλώσσης. 2.Ο ως άνω διορισμός ενεργείται μετά γνώμην του Υπηρεσιακού Συμβουλίου του Επιμελητηρίου δι’ αποφάσεως της Διοικήσεώς του, εγκρινομένης υπό του Υπουργού Εμπορίου και δημοσιευομένης εις την Εφημερίδα της Κυβερνήσεως. 3.Δι’ αποφάσεώς του ο Υπουργός Εμπορίου προσδιορίζει πάσαν διαδικαστικήν λεπτομέρειαν αναφερόμενην εις την πλήρωσιν των θέσεων. Άρθρ.3.-Η ισχύς του παρόντος άρχεται από της δημοσιεύσεώς του εις την Εφημερίδα της Κυβερνήσεως. 